Дард ва даво (41): Гуноҳ-маъсиятнинг касофати (01)\nBy IxlosOrg on 07/27/2019 ДАРД ВА ДАВО МАҚОЛАЛАР\nГуноҳнинг касофати кейинроқ бўлсада тегади\nГуноҳ ва унинг касофатига доир бир нозик нуқта борки, кўпчилик одамлар шу ерда адашади. Одамлар қилган гуноҳининг касофати баъзи сабабларга кўра кечикиб, дарҳол юзага чиқмаса, уни унутиб юборишади ва энди унинг таъсири бўлмайди, гуноҳнинг ҳолати худди шоирнинг қуйидаги сўзидаги деворнинг ҳолатига ўхшайди, деб ўйлашади:\nАгар чанг чиқармаса йиқилиб девор\nЭнди асло ундан кутмагил ғубор\nСубҳоналлоҳ! Шу тушунча қанчадан-қанча одамларни ҳалок қилди, қанчадан-қанча неъматларга барҳам берди, қанчадан-қанча балоларга сабаб бўлди.\nЖоҳиллар у ёқда турсин, қанча олиму фузалолар шу ерда алданиб қолишди. Улар билишмайдики, худди заҳар ёки ичи яхши тозаланмай битган жароҳат каби, кейинчалик бўлса-да, гуноҳ ўз салбий таъсирини кўрсатмай қолмайди.\nИмом Аҳмад раҳимаҳуллоҳ Абу Дардо разияллоҳу анҳунинг қуйидаги сўзини нақл қилади: “Аллоҳга Уни кўриб тургандек ибодат қилинглар ва ҳозир ўламан деган ўйда яшанглар. Билиб қўйинглар, эҳтиёжларингизни қоплашга етгулик оз мол-давлат сизларни туғёнга бошлайдиган кўп мол-давлатдан яхшироқдир. Яна шуни билингларки, яхшилик ерда қолмайди, ёмонлик эса жазосиз”.\nБир ибодатгўй инсон ёш болага қараб, унинг жамолига маҳлиё бўлибди. Бир куни тушида унга мана бундай овоз келибди: “Шубҳасиз, шу гуноҳинг оқибатини қирқ йилдан кейин кўрасан”.\nБундан ташқари гуноҳнинг кечиктирилмайдиган нақд жазоси ҳам бор. Сулаймон Таймий айтади: “Киши яширинча бир гуноҳ қилар экан, албатта эртасига юзида ўша гуноҳининг хорлиги кўринади”.\nЯҳё ибн Муоз Розий раҳимаҳуллоҳ деди: «Эс-ҳушли одам дуосида: “Аллоҳим, мени душманларга кулги қилмагин”, дея, сўнг ўзини ўзи барча душманларига кулги қилишидан ҳайрон қоламан». Ундан: «Қандайсига?», деб сўрашди. Шунда Яҳё: «Аллоҳга осийлик қилиб, қиёматда ўзини ҳамма душмани олдида кулгига қўяди», деб жавоб берган экан.\nГуноҳ-маъсиятнинг инсон қалбию танасига, дунёсию охиратига зарари тегадиган қабиҳ салбий оқибатлари бор.\n(Қуйида муаллиф гуноҳнинг касофати, ёмон оқибатларини бирма-бир зикр қилади)\n1. Илмдан маҳрум бўлиш\nЗеро, илм Аллоҳ банданинг қалбига жо қиладиган нурдир. Маъсият эса ушбу нурни ўчиради.\nШофеий раҳимаҳуллоҳ Имом Моликка шогирд тушганида Молик унинг ўта зийраклиги, зукколиги ва фаҳм-фаросатидан ҳайратланиб, бундай деган экан: “Аллоҳ қалбингга бир нурни жо қилганини кўрдим. Шундай экан, маъсият зулмати билан уни ўчириб қўйма”.\nШофеий раҳимаҳуллоҳ айтади:\nВакеъга зеҳнимдан қилдим шикоят.\n«Гуноҳдан йироқ бўл», қилди насиҳат.\nДеди: «Илм – Аллоҳ берган нур, фазлдир.\nГуноҳкорга берилмас бу фазилат.\n2. Ризқдан маҳрум бўлиш\nИмом Аҳмад “Муснад”да келтирган ҳадисда: “Банда қилган гуноҳи сабабли ризқдан маҳрум бўлади”, дейилган. Мазкур ҳадис ҳақида ўтган мақолаларимизда батафсил сўз юритдик.\nАллоҳга тақво қилиш ризқ келтирса, тақвосизлик фақирликни чақиради. Ризқ зиёда бўлишининг гуноҳ-маъсиятларни тарк қилишдан кўра самарали йўли бўлмаса керак.\n Аҳмад, “Зуҳд”, 716; Вакеъ, “Зуҳд”, 13; Ҳаннод, “Зуҳд”, 508 ва бошқалар ривоят қилишган.\n Қаранг: “Тарихи Дамашқ”, 6\_84.\n Ибн Абу Дунё, “Ал-уқубот”, 195; Абу Нуайм, “Ал-ҳиля”, 3\_31; Байҳақий, “Шуабу ал-иймон”, 6839.\nAvvalgi maqolaАллоҳ суйган бандалар: Хотин ва зурриётнинг солиҳлигини тилаб дуо қилиш (6)\nKeyingi maqola Ҳаром амаллар: Васият орқали зарар етказиш


Сенатор ҳисоботи: «Тошкент вилояти аҳолисига кўрсатилаётган коммунал хизмат талабга мутлақо жавоб бермайди»\n14:55 / 08.07.2019\n«Тошкент вилоятида аҳолига сифатли коммунал хизмат кўрсатиш йўлга қўйилмаган. Хусусан, Бўка, Бекобод, Оққўрғон, Қуйи Чирчиқ туманларида ҳозиргача марказлашган сув оқова тизимлари мавжуд эмас» , ─ дея таъкидлайди сенатор, Аграр, сув хўжалиги масалалари ва экология қўмитаси раиси Баҳодир Тожиев. У бу ҳақда қўмитанинг 2019 йил биринчи ярмидаги фаолият якунлари бўйича ҳисобот брифингида тўхталиб ўтди.\nЎрганишлар натижасига кўра, Тошкент вилоятида жами 868,000та хонадон ҳамда 51,600та турли корхона ва муассасалар мавжуд. Аммо марказлашган оқова сув тизимига фақатгина 147,133та (16 фоиз) абонент уланган холос.\nҚолган 772,467та хонадон ва ташкилот вилоятнинг марказлашган оқова сув тизимига уланмаган. Натижада улар талабга жавоб бермайдиган ўралардан фойдаланишга мажбур бўлмоқда.\nНурафшон шаҳри марказига яқин ҳудудда жойлашган «Чиғириқ» ҳамда Қуйи Чирчиқ туманидаги «Юксалиш» оқова сув тармоқлари аварияли ҳолатга келиб қолганлиги сабабли уларда оқова сувларни тозалаш механизмлари умуман мавжуд эмас. Бунинг оқибатида ундан чиқаётган оқова сувлар биологик ва кимёвий тозалашдан ўтмай туриб Изза каналига оқизилмоқда.\nПрезидент фармонига кўра, сув таъминоти ва канализация объектларини замонавийлаштириш ва таъмирлаш, мазкур соҳа фаолиятини мувофиқлаштириш, бошқарувни таъминлаш Уй-жой ва коммунал хизмат кўрсатиш вазирлиги нинг асосий вазифаси ҳисобланади. Аммо вазирлик ҳам ўз вазифаларини етарли уддалай олмаяпти.


Бешта захира. Керакми ёки абсурд?\n9 май, 2020, 10:18\nТеглар:ФИФА | Жозе Моуриньо | Хосеп Гвардиола\nSports.uz блогери бу масалага алоҳида тўхталиб ўтади.\nБугунги мақолада футболдаги янги киритилган қоиданинг салбий ва ижобий тарафларини кўриб чиқамиз. Аслида, бундай қарорлар доим қайноқ бахсларга сабаб бўлган. Демак, бугунги мақоламизнинг асосий мавзуси ФИФА киритаётган 5та алмаштиришга рухсат бериш. (Биласиз, ташкилот бу йил ўйинларни бешта захира имконияти билан амалга оширишга рухсат берди).\nБешта алмаштиришнинг ижобий тарафлар\n1. Жароҳатланиш ҳолатларини камайтиради. Футболчилар жуда кўп ҳаракат қилишади, тўп учун жуда хавфли бахсларга киришади. Жароҳатланиш эҳтимоли тана жисмонан толиққанида ошади. Топ лигаларда ҳаракатланадиган жамоаларда бундай жароҳатланиш ҳолатлари юқори. Сабаби уларнинг календари учрашувларлар билан тўла. ФИФАнинг янги қоидаси айнан мана шундай ҳолатларни камайтиришга хизмат қилиши мумкин. 2020 йилда бундай қоиданинг киритилаётгани айни муддао. Ҳозирда футболчилар жисмоний ҳаракатсиз ва учрашувларсиз қолган. Бу эса жисмоний ҳолатнинг ёмонлашуви ва жароҳатланиш эҳтимолини ошириб юбориши мумкин.\n2. Интенсивликни оширади. Танқидчилар бу ўзгариш футболда тўхталишларни кўпайтириши ҳақида гапиришмоқда. Аммо бу қоида билан яна бир қоида киритилди. Эндиликда футболчи ўзига яқин жойдан футбол майдони ташқарисига чиқиб кетади. Аввалгидек вақт чўза олмайди. Демак бунга футбол тайёр. 80-дақиқаларга бориб футболчилар толиққани сезамиз ва ўйин суръати сезиларли тушади. Кўп футболчилар ўйинни якунлаб қўйиш учун майдонда шунчаки мажбурликдан пиёда юришади. Эндиликда 5 та футболчини «янгилаш» имконияти бизга тўлиқ ўйинни тезкор ҳолатда кўриш имкониятини бериши мумкин.\n3. Мураббийнинг имкониятлари ошади. Бу қоиданинг амалга киритилишидан кўпчилик мураббийлар ҳурсанд бўлишди. Қоида киритилишидан анча аввал Гвардиола “Нега тўрт, беш ёки олтита ўзгариш қилмаслигимиз керак? Шундай имконият бўлганда, кўп футболчиларга имкон бериш ёки турлича тактик ўзгаришларни синаб кўрса бўларди,” - деб айтиб ўтган эди. Хосепнинг бу фикрини Клопп ҳам қўллаб-қувватлаган эди. Моуриньо баъзи мағлубиятларига сабабчи, деб айнан захира имконияти камлигини айтиб ўтган.\nБундай қоиданинг киритилиши кичик жамоаларга ҳам топ жамоалар учун антиқа «совға»лар тайёрлаш имконини беради. Баъзида захирадан тушган футболчи кўп нарсани ўзгартириб юборишини кўп бора гувоҳи бўлганмиз.\n4. Футболчилар тажриба оширади. «Заявка»да 30 кишининг исм-шарифи бўлади. Ўйинда эса кўпи билан 14 киши қатнашиши мумкин. Мантиқ қани? Келинг, мана шу ерда мураббийнинг эмас, футболчининг тақдири ҳақида гаплашсак. Мураббий натижага жавоб бериб, ўзи ишонган 14 кишини ўйин бошидан кўзлаб қўяди. Қолган исмлари ёзилган футболчилар эса мухлислар қатори ўйинни томоша қилишади. ФИФА қарори эса майдонга тушмаётган футболчиларнинг ўз устида ишлаб, майдонга туша олиш имконини оширади. Тўғри, баъзи мураббийлар 11 кишига рухсат берилган тақдирда ҳам ўзининг севимли футболчиларини туширишда давом этиши мумкин. Аммо жароҳатлар, турли футболдаги вазиятлар сабаб ёш, захирада кўп қолаётган футболчилар учун барибир аввалгидан кўпроқ имконият пайдо бўлади.\n5та алмаштириш қоидасининг салбий тарафлари\n1. Футболнинг ўзига хослиги йўқолади. Тарихга назар солсак, футбол захира имкониятисиз бўлган. Ўйинда дастлабки 11 киши орасида бўлмаган футболчи автоматик равишда томошабинга айланган. Аммо кейинчалик жароҳатлар сабаб у ёки бу жамоа камчилик бўлиб қолишган. Футболдаги захира имконияти бўлмагани сабаб, атайин футболчиларга жароҳат етказиш ҳолати кўпайган. Айнан мана шу сабаблар ўйинчи алмаштириш қоидасининг киритилишига сабаб бўлган. Аммо шу пайтгача амалда бўлган 3та имконият 99,8 % вазиятларда ўзини оқлаётган эди. 5та имкониятнинг берилиши ўйиннинг сўнгги дақиқаларини «ўлдириши» мумкин. Дейлик, 1-0 ҳисобида олдинда бораётган жамоа имкониятдан фойдаланиб, бутунлай ҳимояга ётиб олиб, рақибнинг ҳужумларини бесамар кетказиши, ўйиннинг жозибасига салбий таъсир кўрсатиши мумкин. Баъзида жамоалар 70-80 дақиқа давомида рақибни толиқтириб, сўнгги 10-15 дақиқада ўз мақсадларига эришади. Янги қоида эса бундай имкониятдан мосуво қилиши мумкин.\n2. Ўйинлар ўртоқлик ўйинларга ўхшаб қолади. Кўп давлатларнинг қуйи лигаларида футболчиларни алмаштириш имконияти аввалдан 3 тадан кўп эди. Хўш бу шиддатни оширадими? Менимча йўқ. Баъзида ўртоқлик ўйинларининг ҳам кишига ёқмаслигининг сабаби захира имкониятининг кўплиги эмасми? Энди маза қилиб томоша қилишни бошлаганингизда қайсидир жамоада янги футболчи пайдо бўлади. Ҳар бир футболчининг жамоа ўйини ва ўйин муҳитига мослашиб кетгунича 5-6 дақиқа вақт сарфланади. Янги футболчи хато қилади, тўпга мослашолмайди ва жамоасининг занжирли ўйинига путур етказиб қўяди. Тасаввур қилинг, шундай шиддат энди 10 марта такрорланиши мумкин. Шиддатли ўйинлар ўртоқлик мақомидаги учрашувларга, машғулот бахсларига айланиб қолгандек таассурот уйғониб қолмасмикан?!\n3. Кўникиш қийин кечади. Албатта янги қоида футболчи ва мураббийларга осонлик олиб келиши тайин. Аммо мухлисларга бу ҳолатга кўникиш анча пайтгача қийин кечади. Бир вақтлар Ван Бастен офсайд қоидасини бекор қилишни таклиф қилганди. Бир нечта тажрибадан кейин бу таклиф ўзини оқламади ва қоида бекор қилинмади. 5та захира имконияти Испанияда синаб кўрилади. Лекин шу синовнинг ўзи ҳам футбол мухлисига ноқулайлик туғдиради. Тасаввур қилинг, сиз жамоангизнинг ўйинини биринчи бўлимда томоша қилдингиз. Иккинчи бўлимда мураббий бирданига 5та футболчини алмаштирди. Энди сиз бутунлай бошқа жамоани, бутунлай бошқа ўйин тактикаси билан кўрасиз. Ҳудди иккинчи, бошқа учрашувга тушиб қолгандек ҳис қилиб қолмайсизми? Бу қоида мухлисларда норозилик уйғотиши мумкин.\n4. Топ жамоалар кўпроқ ғалаба қозонади. Айнан мана шу жиҳат энг юқори салбий тараф, дейишимиз мумкин. Дейлик, «Челси» ва «Саутгемптон» жамоалари ўйнамоқда. «Челси» ўз футболчиларини асраш учун ўйинга иккинчи таркибни туширди ва гол ўтказиб юборди. Бундай вазиятда Лондон клуби 5та асосий футболчисини майдонга тушириб, осонликча ғалабани ўзиники қила олади. Учта захирада эса асосий жамоанинг асосини ташлаш имкони камроқ бўлади. Шундай экан, топ жамоалар кўпроқ ғалаба қозона бошлайди, кичик жамолардан ақлбовар, кутилмас натижаларни кутмай қўямиз. Ўйинларга қизиқиш камаяди. Топ жамоалар катта фарқ билан олдинга ўтиб кетиши мумкин.\n5. Қўполликлар кўпаяди. Огоҳлантирилган футболчи эҳтиёткорлик билан ҳаракатланишини кўп кўрганмиз. Кўпчилик футболчилар мураббий кўрсатмаси билан тактик фоллар ишлатади. Мураббий эса у огоҳлантириш олгач, майдондан четлатишмасликлари учун уни захирага олиб қўяди. Захира имконияти 3та бўлганда бундай, «қора» топшириқни бир футболчига айтиши мумкин. Захиралар сонининг ошиши бундай «миссия» учун 2-3 футболчи «ёлланиши» мумкинлигини билдиради. Натижада, футболчилар қўпол ҳаракатларини кўпайтириши мумкин.\nХўш, сиз нима деб ўйлайсиз? Сиз янги қоидани оқлайсизми ёки аввалги 3та захира имконияти маъқулроқ эдими?\nГвардиола кутаётган футболчи ким?\nГвардиола Моуриньодан узр сўрашни талаб қилмоқда


Ўзбекистонда апельсин бир ой давомида қарийб 20 фоиз арзонлашди • EastFruit\nБош саҳифа › Янгиликлар › Ўзбекистонда апельсин бир ой давомида қарийб 20 фоиз арзонлашди\nЎзбекистонда апельсин бир ой давомида қарийб 20 фоиз арзонлашди\nМуаллиф: EastFruit 15 Фев 22 14 Фев 22 060\nСўнгги ой Ўзбекистонда апельсиннинг ўртача улгуржи нархлари 19 фоизга пасайган. EastFruit таҳлилчиларининг қайд этишича, шунга ўхшаш тенденция, яъни, ушбу маҳсулотнинг улгуржи нархлари пасайиши тренди 2020 ва 2021 йилларнинг январь-февраль ойларида ҳам кузатилган.\n2022 йилнинг 7 январидан 11 февралига қадар Ўзбекистонда апельсиннинг ўртача улгуржи нархлари 1 кг учун 16 минг сўмдан 13 минг сўмга пасайди ва бу ўтган йилларнинг шу даврида кузатилган пасайиш трендини такрорлади.\n2022 йилнинг январь ойи ва февральнинг биринчи ўн кунлигида Ўзбекистонда апельсиннинг ўртача улгуржи нархлари 2021 йилнинг шу даврига нисбатан ўртача 25 фоиз паст бўлди. Юқоридаги графикдан кўриниб турибдики, 2022 йилнинг ушбу даврида апельсиннинг улгуржи нархлари даражаси 2020 йилдаги улгуржи нархларга жуда яқин, 28 январдаги нарх бундан мустасно.\nАпельсин нархи пастлигига асосий сабаблардан бири мамлакат ҳукуматини 2021 йилнинг 7 октябрида қабул қилган қарори билан боғлиқ. Зеро, ушбу қарорда бир қатор мевалар, жумладан, цитруслар импортини божхона божларидан озод қилиш белгиланган. Ҳужжат қабул қилинишидан аввал ушбу меваларни мамлакатга олиб киришда 10–20 фоиз, бироқ, ҳар бир килограмм учун 0,2 доллардан кам бўлмаган божхона божи ставкаси қўлланган. Ўзбекистон ҳукуматининг мазкур қарори мамлакат истеъмолчилари учун жуда ижобий аҳамиятга эга, чунки, иқлим шароити туфайли Ўзбекистон кўп миқдорда апельсин етиштира олмайди.\nАгар 2020-2021 йилларнинг дастлабки икки ойида кузатилган апельсин нархлари динамикаси бу йил ҳам такрорланади, деб ҳисобласак, кейинги бир неча ҳафта ичида ушбу маҳсулотнинг улгуржи нархлари янада пасайишини кутиш мумкин.\nЭслатиб ўтамиз, Ўзбекистон 2021 йилда сўнгги беш йил ҳисобидан рекорд миқдорда апельсин импорт қилди. Бироқ, импорт ҳажмининг мутлақ кўрсаткичлари, шунингдек, мамлакатда ушбу маҳсулотнинг аҳоли жон бошига истеъмоли бошқа давлатлардагига нисбатан пастлигича қолмоқда.\nЎзбекистонга апельсин етказиб берувчи асосий давлатлар Туркия, Миср ва Жанубий Африка бўлиб, уларнинг биргаликдаги улуши 2021 йили умумий импортнинг 80% дан ортиғини ташкил қилган. Апельсиннинг тахминан 12-15 фоизи Қозоғистондан импорт қилинган. Табиийки, бу ўринда реэкспорт ҳақида сўз бормоқда.


Қирғизистонлик ҳуқуқ фаолларининг президент Атамбаевга қарши суди кейинги ҳафтага қолдирилди\nҚирғизистонлик ҳуқуқ фаоллари Тўлеқан Исмоилова (ў) ва Азиза Абдирасулова (ч).\nҚирғизистонлик ҳуқуқ фаоллари Тўлеқан Исмоилова ва Азиза Абдирасуловаларнинг президент Атамбаевга қарши берган даъво аризаларини суд 15 июнь куни кўриб чиқишда давом этади.\n8 июнь куни бошланган маҳкамада “Қилим шами” ташкилоти раҳбари Азиза Абдирасулова президент Атамбаевдан кечирим сўрашни ва маънавий зарар ўлароқ 10 миллион қирғиз сўми (қарийб 147 минг доллар) тўлашни талаб қилди. Президент узр сўраши лозимлигини таъкидлаётган “Бир дунё – Қирғизистон” ташкилоти раҳбари Тўлеқан Исмоилова эса аввалроқ суддан маънавий зарар сифатида Атамбаевдан 2 миллион сўм (29 минг доллардан кўпроқ) ундириб беришни сўраган.\nҲуқуқ фаоллари ва президент ўртасидаги бу келишмовчиликка Атамбаевнинг 14 май - Оналар куни байрамини нишонлаш чоғида сўзлаган нутқи сабаб бўлган. Ўшанда Қирғизистон президенти ҳуқуқ фаолларига “ўзининг хориждан олган грантларини оқлаётганлар” дея таъриф берганди.\nИсмоилова ва Абдурасулова раҳбарлик қилаётган ташкилотлар қирғиз расмийларини 2010 йили мамлакат жанубида қирғизлар ва ўзбеклар ўртасидаги этник тўқнашувларга алоқадор қатор жиноий ишларни қайтадан кўриб чиқмаётгани учун танқид қилиб келади.\nТўлеқан Исмоилованинг ташкилоти ўтган ой расмийларнинг Азимжон Асқаров уйини тортиб олишга қаратилган ҳаракатини ҳам кескин қоралаган.\nЭтник зўравонликларга алоқадорликда айбланиб, умрбод қамоқ жазосига ҳукм этилган Азимжон Асқаров ўзига нисбатан чиқарилган ҳукм сиёсий важларга асосланганини айтиб келади.


ЎзХДП депутатининг Маданият ва Молия вазирларига таклифи | Ўзбекистон Халқ демократик партияси\n2019-09-17 09:09:26 5569\n— Бир гуруҳ кўзи ожиз болалар ота-оналарининг мурожаатида кўтарилган масалани ўрганиш мақсадида Тошкент шаҳри Яшнобод туманида жойлашган Кўзи ожиз болалар мактаб-интернатидаги 17-мусиқа ва санъат мактаби филиалида бўлдик.\nМаълумотларга кўра, бугунги кунда мамлакатимизда махсус мактаб-интернатларида 2200 нафардан зиёд кўзи ожиз болалар таълим олмоқда.\nЖумладан, 17-сон мусиқа ва санъат мактаби филиалида 128 нафар кўзи ожиз болалар таълим олади. Амалдаги тартибга кўра ҳар бир бола ойига 152 минг сўмдан тўлаб ўқишга мажбур бўлмоқда. Бу аксарият ўқувчилар учун, уларнинг ота-онаси, оиласи учун қийинчилик туғдирмоқда. Чунки кўпчилик кўзи ожиз болаларнинг отаси ё онасида ҳам ногиронлик бўлади, яъни турли қўшимча тўловлар бундай оилаларга оғирлик қилади.\nМасала шундаки, Ўзбекистон Республикаси Халқ таълими вазирлиги ва Молия вазирлигининг 2008 йил 31 декабрдаги (46, 121-сонли) қарори билан тасдиқланган “Ота-оналар томонидан болаларнинг мусиқа ва санъат мактабларида ўқиши учун ҳақ тўлаш ва ундан фойдаланиш тартиби тўғрисидаги Низом”да келтирилган имтиёзли ўқувчилар таркибида ногиронлиги бўлган ўқувчилар назарда тутилмаган.\nБу эса кўзи ожиз болаларнинг таълим олишида қийинчиликларни келтириб чиқаряпти. Мусиқа ва санъат мактабларида мусиқа таълими 5 йиллик бўлиб, якунида сертификат берилади. Мазкур муаммо оилалари тўловларда қийналаётган кўзи ожиз болалар касбдан бебаҳра қолишига ҳам олиб келяпти.\nПрезидентимиз томонидан илгари сурилган 5 та муҳим ташаббуснинг биринчиси айнан ёшларнинг мусиқа ва санъатга қизиқишини ошириш, истеъдодини юзага чиқариш билан боғлиқ. Ушбу ташаббус асосида мамлакатимизда кенг кўламли хайрли ишлар амалга оширилаётган пайтда кўзи ожиз болаларнинг мусиқа ва санъатга қизиқишини қўллаб-қувватлаш, улар ўқиб-ўрганиши, руҳий оламини бойитиши учун қулай шароит яратиш долзарб масала, деб ўйлайман.\nХалқ демократик партияси ғоявий мақсадларидан келиб чиқиб, кўзи ожиз болаларни мусиқа ва санъат мактабларида ўқиш тўловидан озод этишни таклиф этаман. Бунинг учун юқорида қайд этилган низомга шу ҳақда қўшимча киритиш керак бўлади.\nБу ерда аниқлаштирилиши керак бўлган ҳолат ҳам бор. Президентимизнинг 2017 йил 15 февралдаги “Маданият ва спорт соҳасида бошқарув тизимини янада такомиллаштириш чора-тадбирлари тўғрисида”ги Фармонига кўра, болалар мусиқа санъат мактаблари маданият вазирлиги тизимига ўтказилган. Демак, низомга ўзгартиш ёки қўшимча киритиш Маданият ва Молия вазирликлари ваколатидаги масала бўлиб қолмоқда.\nМактаб ўқувчилари билан суҳбатлашганимизда кўпчилиги ўқишни давом эттира олмаслиги ҳақида афсусланиб гапирди.\n– Сурхондарё вилояти Термиз туманиданман. Бу ерда ўқишимиз учун ҳар ойда 152 минг сўм тўлаймиз. Лекин ота-онам бу маблағни тўлашга қийналиб қолди. Мусиқага жуда қизиқаман, санъат ҳаётимнинг мазмунига айланган. Лекин ота-онамнинг пул тополмай қийналишини ўйласам, юрагим эзилади. – дейди ўқувчи Севара Шобердиева.\n– Ўтган йили рубоб йўналишида ҳам таҳсил олдим. Аммо бу ерда ўқишни давом эттиришим учун имкониятимиз етмаяпти, оиламиз шароити кўтармаяпти. Иложи бўлса илтимос қилган бўлардим, кўзи ожизлар учун мусиқа мактабида ўқиш бепул бўлса... менга ўхшаган болаларнинг орзулари амалга ошарди... – дейди яна бир ўқувчи Сарвар Болтабоев.\nЯнги ўқув йили бошланганига ҳали кўп бўлмади. “Ота-оналар томонидан болаларнинг мусиқа ва санъат мактабларида ўқиши учун ҳақ тўлаш ва ундан фойдаланиш тартиби тўғрисидаги Низом”га тез орада қўшимча киритилса, қанчадан-қанча кўзи ожиз болаларнинг орзуларини асраб қолган бўлардик. Маданият ва Молия вазирлари шу масала бўйича ўз муносабатини билдиради, деб умид қиламан.


Халқаро Пресс-клуб Мирзиёевни кутмоқда - BBC News O'zbek\nКлуб раиси, сиёсатшунос Шерзод Қудратхўжаев Ўзбекистонда ўзгаришлар даври бошлангани ва халқаро матбуот учун очиқ эканликларини айтади. У Ўзбекистонда журналистлар жасурлик қилиб, масъулиятни ўз зиммаларига оладиган вақт келди, деб ҳисоблайди. Шавкат Мирзиёевнинг Бош вазир бўлиб ишлаган вақтида матбуот котиби бўлган, ҳозирда Халқаро Пресс-клуб раиси Шерзод Қудратхўжаев Би-би-си Ўзбек хизматининг саволларига жавоб берди.\nАввало, ундан яна бир Пресс-клуб тузишга қандай эҳтиёж пайдо бўлгани ҳақида сўрадик.\nШерзод Қудратхўжаев: Бугун Ўзбекистонда ўзгаришлар ва янгиликлар даври. Шубҳасиз, Ўзбекистоннинг тараққиётида янги давр бошланди. Кўп воқеалар рўй беряпти. Давлат органлари кўп иш қиляпти, хусусан раҳбарлар кўп иш қиляпти. Буларни етказиш учун бизга янги формат керак. Чунки ҳар бир нарсада янгиланиш пайдо бўлади. Масалан, дунёда трендлар бор. Бу спортда бўладими, сиёсатда бўладими, журналистика ва Пи Ар соҳасида ҳам тренд бор. Бугунги тренд ҳали Ўзбекистонда йўқ эди. Сайлов вақтида шу тренддан, форматдан фойдаландик. Биз эътибор берсак, жуда яхши майдон бўлди. Бу ахборот алмашинувининг интерфаол, фидбеки бор майдон бўлди. Фақат келиб гапириб кетиш эмас, балки келиб мана шу ерда яратилган техник ва технологик, умуман имиджга оид аксессуарлар бизга шу форматнинг ҳаётийлиги, зарурлигини кўрсатди. Масалан, сайлов вақтида Америкадан келган катта сиёсатшунос Фредерик Старр ёки Англиядан келган Шайх Лорд Муҳаммедлар матбуот клуби ўзини оқлагани ва ахборот алмашинувига ва турли нуқтаи назарларни етказишга жуда яхши платформалигини таъкидлаб ўтди. Сайловдан кейин бу форматни давом эттириш - оқил ва ақлли қарор деб ўйлайман. Сайлов жараёнида бу нарса бўлганидан кейин ва журналистларимиз мурожаат қилиб давом эттирайлик деганидан кейин ташаббус билан чиқдик. Ташаббусимиз қўллаб-қувватланди. Муассисларга мурожаат қилдик, улар муассисликни қабул қилди ва Адлия вазирлиги бизни нодавлат, нотижорат ташкилот сифатида рўйхатдан ўтказди. Биринчи мақсад, журналистлар учун яхши интерактив майдонча шакллантириш. Иккинчиси, пресс-клуб бу ОАВ эмас, бу журналистлар контент оладиган жой, сифатли, яхши контент. Учинчиси, илгари эсимда турли матбуот анжумани бўлганда раҳбарлар, мутасаддилар келарди-да, столнинг тўрига ўтириб олиб, гапириб-гапириб кетарди. Журналистлар савол берса берди, бермаса шаппа чиқиб кетарди. Ҳисобот бердингми бўлди, ишлар беш бўларди. Бу ёндошув бугун тўғри келмайди. Шунинг учун биз бу ерга раҳбарларни таклиф қиламиз. Бевосита раҳбарлар, ўша вазирлар, Бош вазир ўринбосарлари, Сенат раҳбарияти келиб, кейин уларга экспертлик ҳамжамияти, журналистлар, бошқа нодавлат ташкилотлар пастдаги жараёнларни, халқда бўлаётган жараёнларни етказаяпти. Мана шу стратегияни қабул қилишда медиа ҳафталик бўлди. Беш кун давомида, бешта йўналиш бафуржа муҳокама қилинди. Минглаб таклифлар билдирилди. Стратегия ҳақиқатдан ҳам ҳақчил равишда дунёга келди.\nБи-би-си: Ўзингиз айтиб ўтганингиздек бу тренд энди рўй беряпти. Бу Ўзбекистонда матбуотга кўпроқ эркинлик берилаётганини англатадими?\nШерзод Қудратхўжаев: Бу шубҳасиз. Матбуотга эркинликни матбуотнинг ўзи бериши керак. Аслида озодлик, эркинлик ҳеч кимга берилмайди, у олинади. Журналистика назариясида 9-10 йилдан бери, амалиётида 20 йилдан бери ичидаман. Бир нарсани билдимки, шу форматни, трендни илгари сурсак, маълум маънода қийин бўлади. Кўпинча биз берган ахборотлар, афсуски газета, таҳририятлар шундай пресс-релизни олади, охирида журналистларни қизиқтирган барча саволларга жавоб берилди, деб гапиради. Ваҳоланки, ўша матбуот анжуманида ўтирди, ҳамма гапни эшитди, лекин уни аудиторияга етказиш учун ҳеч ким унинг эркинлигини бўғаётгани йўқ. Ҳеч ким тепадан туриб тақиқламаяпти, цензура йўқ Ўзбекистонда. Нима материал бердинг, кимга кўрсатдинг, нима деган нарса умуман йўқ бугун. Мана бугун "Таҳлилнома" деярли тўғридан-тўғри эфирга чиқяпти, "Ахборот" чиқяпти. Одамларнинг ичида ўзини цензура қилиш бор. Истеъдод йўқ, битта маошга ўрганиб қолган, шуни берса, кун ўтса бўлди. Лекин бу нарсанинг охири келди. Чунки халқ қабулхоналари очилиб, бошқа фуқаролик институтлари ишлаганидан сўнг, матбуот ишламаса бўлмайди.\nБи-би-си: Бугун вақти келгани ва матбуотга эркинлик берилганини айтаяпсиз. Бу шу вақтгача Ўзбекистонда матбуот эркин бўлмаганини билдирадими?\nШерзод Қудратхўжаев: Йўқ, бу нарса матбуотнинг ўзига боғлиқ. Матбуотнинг эркинлиги ўзининг ҳаракати, ўзининг интилиши билан боғлиқ. Матбуот эркин бўлган. Ўзим ишлаган даврларимни биламан, кимдир яхши таҳлилий материал чиқарса, ўша албатта чоп этилган. "Ҳуррият"да қанча бу нарса чиққан. Ўзбекистондаги веб сайтлар, Анҳор.уз, масалан. 3-4 йил, очилганидан бери қанча материал беради. Бу кўпроқ кадр масаласига бориб тақалади. Мана сенга эркинлик, газетада ҳамма нарсани ёз деса - бу анархия бўлади, албатта. Журналистларнинг ўзи қидириши ва теша тегмаган мавзуларни топиши, ёритиши керак. Қани кимга ким тақиқ қилибди? Кимга цензура қилибди, шу мисоллар борми сизларда? Мана бу фалончини чиқарма, қўлингни чопиб ташлайман, деган гап бўлганми?\nБи-би-си: Бунақа ҳолатлар яқинда ҳам бўлди. Тафсилот.уз сайти журналисти нотариусларни танқид қилгани учун босимга учраётганини айтиб чиқди. Ёки самарқандлик блоггер ҳам муаммоларни ёритгани учун уни прокуратура безовта қилаётганини айтди. Бунақа ҳолатлар бор. Сиз журналистлар эркин ахборот олиши мумкин деяпсиз. Лекин уларга қанчалик ахборот олиш учун енгилликлар бор. Масалан, Гулнора Каримованинг пуллари ва тақдири ҳақида ҳам ахборот олиб тарқатиши мумкинми?\nШерзод Қудратхўжаев: Ҳар бир нарса журналистнинг ўзига боғлиқ. Бу мавзу унга қанчалик қизиқарли ва қизиқарли эмаслигида, масалан. Келинг фактларга асосланиб гапирайлик, фактлар бўладиган бўлса, бошқа мавзу бўладиган бўлса бу қизиқ. Сиз бераётган саволларнинг "сариқ матбуот" элементига яқин жойлари ҳам бор-да. Журналистика жонли жараён. Бу жойида турмайди, унинг шакли, мумтоз кўриниши бор деган одам адашади. 21 асрда глобаллашув жараёнида бу нарсани жуда ҳам шиддат билан сезиш мумкин. Анъанавий ОАВ аудиториясини профессионал бўлмаган оддий ижтимоий тармоқлар юлиб олиб қўяпти. Демак, журналистларимиз ижтимоий тармоқларнинг элементларини ҳам ўрганиши керак. Чунки Twitter, Facebook ўзида миллионлаб, миллиардлаб одам ўтирибди. Уларни профессионал журналистлар юритмайди.\nБи-би-си: Ойдинлик киритиб кетасизми, Гулнора Каримовнинг тақдири ва пуллари ҳақида ўзбекистонлик журналист Ўзбекистондан туриб материал тайёрлай олиши ва бу борада ахборот олишига имконият борми-йўқми?\nШерзод Қудратхўжаев: Бу масала менга эмас. Мен Гулнора Каримовнинг матбуот котиби эмасман. Очиғи, мен учун бу масаланинг қизиғи ҳам йўқ. Шунинг учун бу саволни сиз, унинг атрофидаги бошқа одамларга беришингиз мумкин.\nБи-би-си: Президент Шавкат Мирзиёев танқид қилинглар деб бир неча маротаба журналистларга юзланди. "Ахборот"ни танқид қилганидан сўнг айрим ўзгаришлар бўлгани айтиляпти. Аммо кимни ва қайси масалаларни танқид қилиш мумкин? Масалан, ҳукуматни танқид қилиш мумкинми?\nШерзод Қудратхўжаев: Ҳокимлар, вазирлар танқид қилиняпти-ку. Масалан, охирги "Таҳлилнома"да кўрган бўлсангиз қайси вазирларга ҳайфсан эълон қилингани, ким ишдан олингани. Ёки Чилонзор, Юнусобод туманида қандай ўзгариш - бу ўша ҳокимлар ҳокимиятнинг фаолияти нотўғри бўлаётганидан.\nБи-би-си:Вазирларнинг олиниши юқоридан бўлаяпти. Журналистлар томонидан, масалан ўша "Таҳлилнома"да амалдор ишдан олинишидан олдин танқид қилиниши мумкинми?\nШерзод Қудратхўжаев: Мумкин, нимага мумкинмас. Тепадан, масалан, на Президент, на Бош вазир ва на бир одам мана бу мумкин, мана бу мумкин эмас деган чизиқни ҳеч ким ўтқазгани йўқ. Сизлар Лондонда яшайсизлар, балки билмаслигинглар мумкин. Лекин бугунги кунда журналистларга бунга тегингин, бунга тегмагин деган нарсани биз сезмаймиз, масалан. Бизнинг матбуот клубимизда жуда қаттиқ саволлар бўлади. Кечаги куни вазиримиз Абдулазиз Комиловга, бу тарихимизда биринчи марта бўлди дейишимиз мумкин, иккита энг моҳир дипломат, Ўзбекистон ташқи сиёсати учун масъул бўлган одамлар журналистларнинг барча саволларига жавоб бердилар. Ўша ерда Ўзбекистон элчихоналари, консулхоналаридаги вазият, одамларнинг дардига яқин бўлиш кераклиги тўғрисида бўлди. Вазиримиз бундан хабари борлиги ва яқин орада консуллик ҳужжатлари ўзгариши, элчихоналарда одамларнинг сони кўпайиши бўйича таклифлар киритилгани бўйича бўлди. Ҳеч ким журналистларга бу саволни бергин демади, ҳатто биз ким нима савол беришини билмаймиз ҳам. Бунинг учун Ўзбекистонга келиш ва яшаш ва бу ердаги ўзгаришларни сезиш керак.\nБи-би-си: 18 апрель куни кун.уз сайти, блоггер Санжар Саид ва бошқа сайтларнинг тинимсиз танқиди ортидан Меҳнат ва Ижтимоий ҳимоя вазирлиги қошидаги Ташқи меҳнат миграция агентлиги раҳбари ишдан олинди. Бу Ўзбекистоннинг яқин тарихида илк ҳолат сифатида баҳоланмоқда. Бунга қандай муносабат билдирасиз?\nШерзод Қудратхўжаев: Мен унақа демаган бўлардим. Тўғри ўзгаришлар бўлаяпти, лекин илгари ҳам "Халқ сўзи" бўладими, "Правда востока" газетаси ёки "Ахборот" чиқишларида бўлган бўлса илгари ҳам раҳбар ишдан олинган. Матбуот жамиятнинг кўзгуси. Қандай бўлса кўрсатиб беришди. Лекин бу Ўзбекистон учун биринчи ҳолат эмас, носенс эмас бу. Сиз айтган хабардан хабарим йўқ. Лекин ишини эпламаган бўлса, ишдан кетиши ва матбуотнинг танқидига учраган бўлса, бу табиий. Ҳар бир демократик жамиятда бор нарса. Ўзбекистон оёққа энди тураётган, 25 ёшли демократия. Шунинг учун 25 ёшли демократиядан, 500 ёшли демократияни сўраш озгина нотўғри бўлади.\nБи-би-си: Ўзбекистон ҳозиргача халқаро матбуот ташкилотларининг қора рўйхатида бўлиб келган. Ҳозир уларнинг фикрини ўзгартиришга асос борми?\nШерзод Қудратхўжаев: Мен ўзимнинг шахсий фикримни билдираман, қайси бир ташкилотлар, уларнинг орқасида турган маълум сиёсий, геосиёсий марказларнинг нуқтаи назаридан гапирмайман. Баҳони кимдир бериши ва маълум рўйхатларга қўшиши нотўғри. Биз савол берайлик, ким рўйхатга қўйяпти, унинг ортида қайси давлат турибди? Қайси сиёсий куч турибди? Бу ким учун керак? Бу нарса нотўғри. Ман ёшлигимдан ёмон кўрардим, кимдир ёмон бола деса, ўша билан гаплашиш қизиқроқ туюларди. Унинг имиджини бузиш нотўғри, олдин унинг кимлигини билиш керак. Ўзбекистон чет учун эмас, кимгадир ёқиш учун эмас, ўзидаги ислоҳотларни амалга ошириш. Марказий Осиёдаги мавқейини билиш, ўзбек миллати қадимий давлат, уни янада ривожлантириш. Кўп ўзгаришлар бўлиши тадбиркорлар учун эркинлик. Ҳокимият шаффоф бўлиши, ҳокимларнинг ишлаш кераклиги, вазирларнинг халқ учун очиқ бўлишлиги, халқнинг дардини эшитиш учун қилиняпти. Чет эл учун қилинмаяпти. Бахт индекси бўйича халқимиз юқори ўринларда. Халқимиз ҳаётдан рози бўлиб яшашиш учун қилиняпти.\nБи-би-си: Жонланиш кўпроқ интернет нашрларида кузатилаяпти. Газета ва телевидение олдинги қолипда қотиб қолмоқда. Бунинг сабаби нимада?\nШерзод Қудратхўжаев: Интернет жўшқин, ёш ҳодиса. Интернет бу том маънодаги халқ демократияси. Интернет деганда биз бугун анъанавий ОАВ эски жанрларда қотиб қолган бўлса, интернетда унинг конвергенцияси, аралашуви синтези пайдо бўлаяпти. Бу кадрларга боғлиқ. Матбуотимиз ва телевидениемиз бу саволни ўзига бериш вақти келди. Фикрингизга қўшиламан.\nБи-би-си: Журналистларнинг ўзини цензура қилиши ҳақида сиз ҳам гапириб ўтдингиз. Бунда журналистларнинг ўзини айблаш тенденцияга айланган. Бир журналист сифатида бу айбловларни қанчалик адолатли деб ўйлайсиз?\nШерзод Қудратхўжаев: Макиавеллининг гапи бўйича, мақсадга эришида ҳар йўлни оқлайди, сиёсатчи учун. Айтмоқчиманки, бирор журналист олдига мақсад қилиб қўйган бўлса, ўшани жамиятдаги менталитет, тарихий оқибатлар, жамиятдаги бугунги кайфиятдан келиб чиқиб етказиб бера олади. Масалан, биз пресс-клуб очилганда мана бунақа савол бўлади, қалтис савол бўлади, эртага Би-би-си қилса нима деб жавоб берамиз, деган савол бўлганда очмас эдик. Очиғини айтаман. Лекин бизнинг қўрқадиган жойимиз йўқ, Би-би-сидан ҳам Озодликдан ҳам бемалол гаплаша оламиз. Ҳар бир ОАВ учун очиқмиз. Журналист ҳам ўйлаши керак. Масалан, сиз айтгандек нотариуслар фаолияти қандай бўлаяпти. Нима муаммолари бор. Ёки бозорлар фаолияти. Моҳирлик билан, Эзоп услуби ва бошқа нарсалардан фойдаланиб қилса ҳеч ким уни чекламайди. Мана қаранг бугун веб сайтлар чиқаяпти. Шов-шув.уз дан Жасур Ҳамроевнинг вазир билан сельфисини сизлар ҳам бердинглар. Ҳеч ким унинг қўлидан ургани йўқ. Жасурнинг жасурлигига боғлиқ у. Шунинг учун ҳам журналистларимиз ўзига масъулият олиш вақти келди. Ҳеч ким уларни айблаётгани йўқ, ўзини цензура қилади, деб. Ўзида журъат бўлса, бунақа журналистларимиз кўп. Лекин озгина вақт берайлик. Улар ҳам бугунги нималарга мослашсин. Президентимиз биринчи кетаяптилар, Президент танқид қилаяпти ва таклиф киритяпти. Жамият бунга мослашяпти. ОАВ бугун Президентнинг ўнг қўли бўлиши керак. Президент мураккаброқ гапириши мумкин, шуни халқчил қилиб, тушунтириб, замонавий креатив услубда етказиши керак. 25-30 йилда тарихда бир авлод алмашади. Эътибор беринг 90 чи йиллар қаердаю, бугун 2017 йил қаерда. Бу ўзгариш нафақат Ўзбекистонда, балки бутун дунёда бўлаяпти. Ўзбекистон ҳам шу катта оламнинг бир бўлаги. Шунинг учун Ўзбекистонда бугун Президент олиб бораётган ўзгаришлар тарихий цикл, бўсаға.\nБи-би-си: Президент Мирзиёев хориж матбуотидан фақат Қозоғистон нашрига интервью берганини кўрдик. Президент матбуот билан кўпроқ мулоқот қилиши керак деб ўйлайсизми?\nШерзод Қудратхўжаев: Ўйлайманки, Худо хоҳласа, албатта, мулоқот қилиши керак. Президентимиз бу нарса учун очиқ. Мен Президент Бош вазир бўлиб ишлаганида матбуот котиблари бўлганман. Президентнинг характерини жуда яхши биламан, Президент билан 1000 кун, тўлиқ 3 йил ишлаганман. Шавкат Мирзиёевнинг собиқ матбуот котиби сифатида айтишим мумкинки, Президентнинг матбуот, одамлар билан гаплашишига очиқлигини бугун билаётганим йўқ. Бунга озгина вақт керак. Ўйлайманки, Президентимиз бугунги қилаётган ишини сарҳисобини қилиш учун вақт сақлаяпти, бу менинг фикрим. Худо хоҳласа матбуот клубимизда Президентимизни кўришдан ғоят хурсанд бўламиз. Президентимиз лозим топсалар, журналистлар тўпланса, саволлари бўлса, маълум муддат ўтиб, мен бугун-эрта демаяпман. Сарҳисоб қиладиган давр бўлади. Ишлари энди бошланди, жамият шунга энди мобилизация бўлган. Биз матбуот клубимизда, Президентимизнинг журналистлар билан учрашувини қилсак, ўз миссиямизни яхши бажараётган, деб ҳисоблаган бўлардим.\nБи-би-си: Аммо Президент ва вазирликларнинг матбуот котиблари журналистлар учун брифинглар ташкиллаштирмаяпти. Нима учунг улар журналистлар билан очиқ мулоқотга киришмаяпти?\nШерзод Қудратхўжаев: Мана биз минбар беряпмиз. Абдулазиз Комилов келди. Содиқ Сафоев, Светлана Ортиқова, деярли ҳамма вазирлар келди. Муфтийгача келди. Бу нарса бошланяпти. Келинг бу нарсага ортиқча танқид қилмайлик. Бу нарсалар секин-секин бўлаяпти. Ҳеч ким йўқ деётгани йўқ-ку. Ҳеч ким ёпиқмас-ку. Мен бошқа ташкилотлар матбуот хизмати учун жавоб беролмайман, чунки мен нодавлат ташкилотман.\nБи-би-си: Халқар ташкилотлар Ўзбекистон қамоқхоналаридаги журналистлар тақдири ҳақида кўп гапиришади. Улар айнан журналистик фаолияти учун ўтиргани айтилади. Уларнинг тақдиридан хабардормисиз ва уларни озод қилиш йўлида пресс-клуб бирор иш қиладими?\nШерзод Қудратхўжаев: Пресс клубнинг мақсади ахборот алмашинуви. Биз сиз айтган нарсага аралашишини очиғи ўйлаганимиз йўқ. Бу масала бўйича, айбсизлик презумпцияси бор, уларга жиноий айблов чиқарилган бўлса уни суд ҳокимияти бажариши керак. Биз суд ҳокимияти фаолияти - учинчи ҳокимиятга аралашиш, маслаҳат беришни ўзимизга мақсад қилиб қўймаганмиз.


Ҳиндистон ва Покистон ўртасида Кашмир масаласи\nA. ARAL Ҳиндистон ва покистон Ички ишлар вазирларининг жорий ҳафта давомида ўтказган икки кунлик музокаралари иккала давлат ўртасидаги муносабатларни яхшилашга¸ пировардида¸ минтақадаги хавфсизликни кучайтиришга қаратилган қадам¸ деб кўрилмода. Томонлар айрим мунозарали масалаларда ўз қарашларини билдиришди ва маълум келишувларга эришишди. Жанубий Осиë бўйича америкалик мутахассис Майкл Крепоннинг фикрича¸ яқин ойларда икки мамлакат кўп йиллардан буëн давом этиб келаëтган Кашмир муаммосини ҳал этишда жиддий илгари силжишга эришиши мумкин.\nПокистон ва Ҳиндистон ҳукумат вакиллари ўртасида Исломободда бўлиб ўтган музокараларда тарафлар терроризм ва наркотиклар контрабандасига қарши курашда ҳамкорлик қилишга келишдилар. Икки кун давом этган музокараларда шунингдек¸ ядровий қуролга эга икки рақиб мамлакат ўртасида Кашмир минтақаси бўйича мулоқотни давом эттириш ҳамда икки томонлама савдо алоқаларини йўлга қўйиш муҳокама этилган. Покистон ҳукумати¸ муносабатларни яхшилаш рамзи ўлароқ¸ 15 сентябрга қадар 41 ҳиндистонлик маҳбус ва 400 балиқчини озод этишни маълум қилди. Bалиқчилар кемаси Покистон денгиз ҳудудига кирган пайтда қўлга олинган. Икки мамлакат ўртасидаги энг жиддий низо Кашмир минтақаси билан боғлиқ.\nДеҳли ҳукумати Исломободни Кашмирдаги Ҳиндистон кучларига қарши курашаëтган жанггариларни қурол билан таъминлалаганликда ва ҳарбий тайëргарчиликдан ўтказаëтганликда айбламоқда. Исломобод эса¸ Ҳиндистонни Кашмирдаги мусулмон аҳоли инсон ҳуқуқларини оëқ ости қилаëтганликда айбламоқда. Исломобод Кашмир минтақаси мустақил бўлиши ëхуд Покистонга қўшилишини истайди.\nЖорий йил бошларида Покистон ва Ҳиндистон расмийлари билан ядровий уруш хавфини камайтириш масаласида иш олиб борган америкалик мутахассис Крепоннинг айтишича¸ тарафлар муносабатларни яхшилашга интилмоқда.\n"Мен учрашган Покистон раҳбарияти гўл эмас. Улар ўзларининг Кашмир бўйича позицияси амалга ошмаслигини тушунади. Шунга қарамай улар хоҳлаганлари тезда рўй бериши керак¸ деб қаттиқ туришибди"¸ - дейди америкалик мутахассис.\nУнга кўра¸ Ҳиндистон кашмирликлар ҳаëтини яхшилаши ва Исломобод билан бирга минтақа иқтисодиëтини ривожлантириш соҳасида иш олиб бориши керак.\nИсломободда бўлиб ўтган музокараларда Ҳиндистон ва Покистон расмийлари икки томонлама савдо ҳажмини кўпайтириш масаласини муҳокама қилдилар. Расмий статистикага кўра¸ икки мамлакат ўртасидаги йиллик савдо ҳажми 500 миллион доллардан камроқ маблағни ташкил этади. Бироқ¸ бу 2002 йилга қараганда икки баробар кўпдир.\nИкки мамлакат вакиллари Исломободда музокараларни якунлагач, Кашмирда янги тўқнашувлар юз берди.


ТОМА-ТОМА КЎЛ БЎЛУР…\nБиз имом хатибларнинг давлат ва жамият олдидаги муҳим вазифамиз - Исломнинг тинчлик ва биродарлик дини эканини, муқаддас динимиз замиридаги асил мазмун-моҳиятни тўғри талқин эта олишдек масъулиятни тўлиқ адо эта олишимиз шарт.\nИстиқлол айёмини нишонлаш арафасида ҳар йили мустақиллик тадбирларини ўтказишдаги рамзий шиор барча юртдошларимизнинг қалбида акс-садо беради. Энг улуғ, энг азиз байрамнинг қутлуғ 25 йиллиги арафасидаги «Гўзал ва бетакроримсан, муқаддас Ватаним, жоним сенга фидо, Ўзбекистоним!» эзгу шиор чиндан ҳам теран мазмунга эга. Унда ифодаланган сўзлар бизни фидойиликка, ватанпарварликка ундаб туради.\nКуни кеча ўзим фаолият олиб бораётган Наманган шаҳридаги Яҳёхон тўра жомеъ масжидида Истиқлол айёмини муносиб кутиб олишга тайёргарлик кўриш тўғрисида суҳбатлашдик. Одамларимизнинг кайфияти баланд, ишчанлик руҳи сезилиб турибди. Юртимиздаги ўзгаришларга бефарқ эмас, ҳар бир кишининг ўз фикри бор. Кимдир томорқадан катта даромад оляпти, яна кимдир тадбиркорларга яратилаётган шарт-шароитлардан фойдаланган ва рўзғори бут, кўнгли хотиржам. Кимнингдир ўғли чет элга грант асосида олий ўқув юртига қабул қилинибди. Яна кимнингдир фарзанди спорт соҳасида халқаро миқёсда ютуққа эришибди. Хуллас, муваффақиятга эришмаганки, оиланинг ўзи қолмабди ҳисоб. Албатта, бундай фаровонлик учун, тўкин-сочинлик учун Яратганга шукр келтиришимиз, шундай юртда яшаш бахти насиб этганидан хурсанд бўлишимиз керак. Ва Ватан тараққиётида ҳар биримизнинг алоҳида ҳиссамиз ҳам бўлиши керак. Тома-тома кўл бўлур, деган нақл бежиз айтилмаган. Ўзбекистонимизнинг гуллаб-яшнаши йўлидаги бирдамлигимиз, собитқадамлигимиз, амалий ҳаракатларимиз юртимизнинг бундан-да юксак марралар сари элтади, шубҳасиз.\nНаманган шаҳридаги Яҳёхон тўра жомеъ масжиди имом хатиби.\nТОМА ТОМА КЎЛ БЎЛУР…


13:45 / 01 февраль 1494 pdf Ўқиш режими + -\nНафсни поклаш ва ахлоқни сайқаллаш борасидаги воситалардан бири таҳоратдир.\nАраб тилидаги «таҳорат» сўзини ўз тилимизга таржима қиладиган бўлсак, «поклик» деган маъно келиб чиқади.\nТаҳорат «тоҳура» сўзининг масдари бўлиб, «покиза бўлди», «кири кетди» деган маъноларни англатади.\nБу маънодаги поклик кенг тушунчадир. Уни барча покликларга нисбатан ишлатиш мумкин. У нажосат ва ҳайзнинг зиддига ҳам, кирдан ва гуноҳдан покланишга ҳам ишлатилади.\nҚуръони каримда «таҳорат» сўзи гуноҳдан ва бутлардан покланиш маъносида, ҳалол маъносида, қалб поклиги маъносида ҳамда фаҳшдан, бетаҳоратлик ва нопок нарсалардан покланиш маъноларида келган.\nУламолар истилоҳида ҳам таҳоратнинг ўз маъноси бор.\nБу ҳақда Роғиб Асфиҳоний айтади: «Таҳорат икки хил бўлади: жисм таҳорати, нафс таҳорати. Иккисининг ҳам истилоҳий маъноси бор. Нафс таҳорати гуноҳларни тарк қилиш, аҳли солиҳ бўлиш ва нафсни айблардан тозалаш учун амал қилишдир. Жисмнинг таҳорати эса бетаҳоратликни кўтариш ёки нажасни кетказиш ёхуд иккисининг маъносидаги ва суратидаги нарсалардир».\nИсломда ибодатларнинг қабул бўлиши уларнинг поклик асосида адо этилишига боғлиқ. Бизда поклик йўлида қилинган ҳар бир иш юқори баҳоланади ва уни қилган кишига улкан ажр-савоблар, олий мартабалар берилади.\nҚуръони Каримда таҳоратнинг турли маъноларига оид йигирма олтита оят келган. Шулардан баъзиларини намуна учун ўрганиб чиқамиз.\nАллоҳ таоло Қуръони Каримнинг Тавба сурасида марҳамат қилади:\nﭬ ﭭ ﭮ ﭯﭰ ﭱ ﭲ ﭳ ﭴ ﭵ ﭶ ﭷ ﭸ ﭹ ﭺ ﭻﭼ ﭽ ﭾ ﭿ ﮀ ﮁ ﮂ ﮃ ﮄ ﮅﮆ\n«Унда (масжидда) ҳеч қачон турма! Албатта, биринчи кундан тақво асосида қурилган масжид унда туришинг учун ҳақлидир. Унда покланишни севадиган кишилар бор. Аллоҳ эса покланувчиларни севади» (108-оят).\nАллоҳ субҳанаҳу ва таоло ушбу ояти каримада покликни ва пок кишиларни мадҳ этмоқда. Пок кишиларни яхши кўришини эълон қилмоқда. Бу эса Аллоҳ таоло томонидан покликка қанчалик эътибор берилишини кўрсатиб турибди.\nРасулуллоҳ соллаллоҳу алайҳи васалламдан таҳорат ҳақида олтмишдан зиёд ҳадислар ривоят қилинган.\nعَنْ أَبِي هُرَيْرَةَ رَضِيَ الله ُعَنْهَا، عَنِ النَّبِيِّ صلى الله عليه وسلم قَالَ: «إِذَا تَوَضَّأَ الْعَبْدُ الْمُسْلِمُ أَوِ الْمُؤْمِنُ فَغَسَلَ وَجْهَهُ خَرَجَ مِنْ وَجْهِهِ كُلُّ خَطِيئَةٍ نَظَرَ إِلَيْهَا بِعَيْنَيْهِ مَعَ الْمَاءِ أَوْ مَعَ آخِرِ قَطْرِ الْمَاءِ، فَإِذَا غَسَلَ يَدَيْهِ خَرَجَ مِنْ يَدَيْهِ كُلُّ خَطِيئَةٍ كَانَ بَطَشَتْهَا يَدَاهُ مَعَ الْمَاءِ أَوْ مَعَ آخِرِ قَطْرِ الْمَاءِ، فَإِذَا غَسَلَ رِجْلَيْهِ خَرَجَتْ كُلُّ خَطِيئَةٍ مَشَتْهَا رِجْلَاهُ مَعَ الْمَاءِ أَوْ مَعَ آخِرِ قَطْرِ الْمَاءِ حَتَّى يَخْرُجَ نَقِيًّا مِنَ الذُّنُوبِ». رَوَاهُ مُسْلِمٌ وَالتِّرْمِذِيُّ.\nعَنْ أَبِي مَالِكٍ الْأَشْعَرِيِّ رَضِيَ الله ُعَنْهَا، عَنِ النَّبِيِّ صلى الله عليه وسلم قَالَ: «الطُّهُورُ شَطْرُ الْإِيمَانِ، وَالْحَمْدُ لِلَّهِ تَمْلَأُ الْمِيزَانَ، وَسُبْحَانَ اللهِ وَالْحَمْدُ لِلَّهِ تَمْلَآنِ أَوْ تَمْلَأُ مَا بَيْنَ السَّمَاوَاتِ وَالْأَرْضِ، وَالصَّلَاةُ نُورٌ، وَالصَّدَقَةُ بُرْهَانٌ، وَالصَّبْرُ ضِيَاءٌ، وَالْقُرْآنُ حُجَّةٌ لَكَ أَوْ عَلَيْكَ، كُلُّ النَّاسِ يَغْدُو فَبَايِعٌ نَفْسَهُ فَمُعْتِقُهَا أَوْ مُوبِقُهَا». رَوَاهُ مُسْلِمٌ وَالنَّسَائِيُّ وَالتِّرْمِذِيُّ.\n«Поклик иймоннинг ярмидир. «Алҳамду лиллааҳи» тарозини тўлдирур. «Субҳаналлоҳи ва Алҳамду лиллааҳи» осмонлару ернинг орасини тўлдирурлар. – ёки тўлдирур. – Намоз нурдир. Садақа бурҳондир. Сабр зиёдир. Қуръон сенинг фойдангга ёки зарарингга ҳужжатдир. Барча одамлар ҳаракат қилиб ўз жонини савдога қўювчидир. Бас, улар уни озод қилувчи ёки уни ҳалок қилувчилардир».\nМуслим, Насоий ва Термизий ривоят қилишган.\n11:05 / 01 февраль 1115\n15:50 / 01 февраль 705\n4702 18:21 / 14.03.2017\n2308 05:00 / 01.03.2017\n944 13:00 / 13 июнь\n3707 17:50 / 06.05.2017


Ўзбек мухолифатчилари веб саҳифаси хакерларнинг "порно" ҳужумига учради\n26 октябр 2020, Тошкент вақти: 17:58\nUzbekistan - screen shot from official website of Virtual Election Commission\nВСК веб саҳифаси - saylov2015.org Ўзбекистонда 29 мартга белгиланган президент сайловига параллел равишда муҳожиратдаги бир гуруҳ ўзбекистонлик фаоллар томонидан таъсис этилган.\nНомзодларнинг уч нафари Ўзбекистон Марказий сайлов комиссияси томонидан расман рўйхатга олинган номзодлар, қолган тўққиз нафари эса, Ўзбекистон ичкариси ва ташқарисида расмий Тошкентга мухолифатда бўлган номзодлардир.\nВСКга кўра, рўйхатга олинган номзодлар учун овоз бериш 1 мартдан бошланган ва 29 мартгача давом этиши кутилаётганди.\nАммо, ВСК масъулларига кўра, йўлга қўйилган виртуал овоз бериш дастури қайтадан тикланмаса, якшанба кунига қадар тўпланган овозлар якуний ҳисобланишини мумкин.\n- Агарда, ушбу Ҳисоблагич дастури қайта тикланмаса, овоз бериш жараёни ўз-ўзидан якунланади ва 22 мартдаги сайлов натижалари ВСКнинг сўнгги сайлов натижаси бўлиши эҳтимоли бор,- дейди ВСК матбуот котиби.\nАммо, Улуғбек Бакировнинг айтишича, давомли хакерлик ҳужумларига қарамасдан, ВСК ўз олдига қўйган энг асосий мақсадга эришди – дунё жамоатчилги эътиборини ўзига қарата олди.\n- ВСК ташкил этилган дастлабки кунлардан бошлаб, дунё жамоатчилиги эътиборини ўзига қарата олди. ВСК ташкил этилганлиги тўғрисида ва унинг фаолияти ҳақида бир қатор нуфузли дунё оммавий ахборот воситалари хабарлар тарқатди, мақолалар нашр қилди,- деди Улуғбек Бакиров.\nВСК веб саҳифаси хакерлар ҳужумига учраётган илк мухолифат веб саҳифаси эмас.\nБир ой муқаддам Ислом Каримов режимига мухолифатда бўлган Ўзбекистон Халқ Ҳаракати (ЎХҲ) расмий нашри – uzxalqharakati.com сайти ҳам беркилиб қолганди.\nБир кун ичида Ўзбекистондаги кўплаб IP адресларидан миллионлаб спамлар юборилди, дейди ЎХҲ матбуот котиби Озодлик билан суҳбатда.\nЎХҲ раиси Муҳаммад Солиҳ эса ҳаракат веб саҳифаси Ўзбекистон хавфсизлик кучлари томонидан нишонга олинганига “шубҳа йўқ”, дейди.\nЎХҲ раисига кўра, uzxalqharakati.com cаҳифасининг хакерлик ҳужумига учрашига саҳифанинг сўнгги пайтларда оммавийлашиб бораётгани сабаб бўлган.\n- Чунки саҳифамизга кунига 45 мингдан 55 мингга қадар одам кира бошлаганди,- деди Муҳаммад Солиҳ.\nЎтган йил охирида мухолиф қарашда бўлган яна бир оммавий ахборот хизмати – Uznews.net саҳифаси ҳам давомли хакерлик ҳужумлари туфайли ўз фаолиятини тўхтатишга мажбур бўлаётганини маълум қилганди.\nСўнгги йилларда расмий Тошкентга мухолиф қарашда бўлган қатор веб нашрлар хакерлик ҳужумлари натижасида беркитилди.\nЎзбекистон ҳуқуқ-тартибот идоралари ҳеч қачон хакерлик ҳужуми ҳақидаги даъволарга муносабат билдирмаган.


Раҳим-шафқатли бўлиш Аллоҳнинг раҳматига сазовор қилади\n857 Ўқиш режими + -\nҚубайса ибн Жобирдан ривоят қилинади:\n«Умар: «Ким раҳим қилмаса, унга ҳам раҳим қилинмайди. Ким бировни кечирмаса, у ҳам кечирилмайди.\nКим бировни афв қилмаса, у ҳам афв қилинмайди. Ким бировни бирор нарсадан сақламаса, уни ҳам биров бирор нарсадан сақламайди», – деди».\nМуовия ибн Қуррадан, у отасидан ривоят қилинади:\n«Бир киши: «Ё Расулуллоҳ! Мен қўй сўйсам, унга раҳим қиламан ёки сўяётган пайтида қўйга раҳим қиламан», – деди. «Сен қўйга раҳим қилган бўлсанг, Аллоҳ сенга раҳим қилади», – деб икки марта айтдилар».\nШарҳ: Демак, нафақат инсонга, балки ҳайвонга кўрсатилган раҳим-шафқат ҳам вақти келганда Аллоҳ таолонинг раҳим-шафқатини жалб қилар экан.\nШунинг учун нафақат инсон зотига, балки ҳайвонот оламига, наботот оламига ҳам раҳим-шафқатли бўлиш, уларни қийнамаслик, қийналган бўлса, қийноқдан озод қилиш, уларга озор бермаслик мўмин-мусулмонларнинг одобларидан ҳисобланади.\nБундай амални қилган одамга Аллоҳ таолонинг ўзи раҳим қилади, унга Аллоҳ таолонинг раҳим-шафқати, меҳрини қозониш насиб бўлади. Бу – жуда улуғ нарса.\nАбу Ҳурайра айтади: «Мен содиқул масдуқ Абулқосим Набий соллаллоҳу алайҳи васалламнинг: «Раҳмат фақат бадбахтдангина суғуриб олинади», деганларини эшитдим».\nШарҳ: Фақат ҳақиқий бахтсиз, бадбахт инсондагина раҳим-шафқат бўлмайди. Раҳим-шафқат бошқа барча инсонларда бўлади. Кимда раҳим-шафқат бўлмаса, бу унинг бахтсизлиги, бадбахтлиги аломати бўлади. Кимнинг мўмин-мусулмонлиги ҳақиқий бўлса, унда, албатта, раҳим-шафқат бўлади. Бундай шафқат умумий бўлиб, инсон зотига, ҳайвонотга, набототга, раҳим-шафқатга муҳтож бўлган ҳар қандай нарсага тааллуқлидир.\nАллоҳ таоло ана шу раҳим-шафқатни мўмин-мусулмонларга раво кўрган экан. Уни фақат бадбахт инсондангина суғуриб олиб, уни бераҳим, бешафқат бир жонзотга айлантириб қўяр экан. Бундан Аллоҳ таолонинг Ўзи сақласин.\nЖарийрдан ривоят қилинади:\n«Набий соллаллоҳу алайҳи васаллам: «Инсонларга раҳим қилмаганга Аллоҳ раҳим қилмайди», – дедилар».\nШарҳ: Демак, одамларга раҳим қилмаган одам Аллоҳ таолонинг раҳматидан умидвор бўлиши мумкин эмас экан.\nАксинча, «мафҳумул мухолафа» қоидасига биноан, одамларга раҳим қилган одам Аллоҳ таолонинг раҳматидан умидвор бўлиши мумкин. Иншааллоҳ, одамларга кўрсатилган раҳим туфайли Аллоҳ таолонинг раҳматига, шафқатига сазовор бўлиш мумкин.\n«Набий соллаллоҳу алайҳи васаллам аҳли-аёлига энг раҳимли киши эдилар. Ул Зотнинг Мадинанинг четида эмизилаётган ўғиллари бор эди. Унинг эмизикли отаси темирчи эди. Биз унинг олдига бориб турар эдик. Уй изхир тутунига тўлган бўлар эди. Бас, У Зот уни ўпар ва ҳидлар эдилар».\nШарҳ: Аҳли-аёлларига меҳр-шафқат кўрсатишда одамлар ўртасида биринчи ўринда турадиган одам Набий соллаллоҳу алайҳи васаллам эдилар. У кишининг Иброҳим исмли ўғиллари Мадинанинг бир чеккасидаги бировнинг уйига эмизишга берилган эди. Ўғилларини эмизаётган аёлнинг эри темирчи эди.\nАгар биз Расулуллоҳ соллаллоҳу алайҳи васаллам билан бирга ўғилларини кўргани борсак, уйини тутун босиб кетган бўлар эди, темирчининг уйи бўлгани учун изхир ёққан бўларди.\nШундай бўлса ҳам, Расулуллоҳ соллаллоҳу алайҳи васаллам Мория Қибтия онамиздан туғилган ўғиллари Иброҳимни кўргани тез-тез бориб турар эдилар. Кўрганларида уни қўлларига олиб, қучоқлаб, ўпиб, ҳидлаб, меҳр-шафқат кўрсатар эдилар.\nАҳли-аёлларига, фарзандларига меҳрибон бўлишнинг намунаси Расулуллоҳ соллаллоҳу алайҳи васалламнинг сиймоларида бизга ушбу ҳадисда намоён бўлмоқда.\nДемак, биз ҳам аҳли-аёлимизга, фарзандларимизга меҳрибон бўлишимиз лозим экан.\n«Набий соллаллоҳу алайҳи васалламнинг ҳузурларига бир киши ўзининг боласи билан келди. Бас, у болани қучоқлаб, эркалади. Шунда Набий соллаллоҳу алайҳи васаллам: «Унга раҳм қиласанми?» дедилар.\n«Аллоҳ таоло бунга раҳим қилаётганингдан кўра сенга раҳмлироқ. У Зот раҳим қилувчиларнинг энг раҳимлиси», дедилар».\nШарҳ: Демак, фарзандларини севиш, уларга раҳим қилиш ҳам ният билан, Набий соллаллоҳу алайҳи васалламдан ривоят қилинган ҳадисга мувофиқ, деб қилинса, ибодат ўрнига ўтадиган, ота-онани Аллоҳнинг раҳматига муяссар қиладиган савобли амал бўлар экан.\nАёллар учун психология ва дизайн курслари ўтказиладиган бўлди\nСАВОЛ Шамоллаш натижасида икки йўлдан бошқа жойдан чиққан сувлар таҳоратни синдирадими ЖАВОБ Шамоллаш туфайли қулоқ, кўз, аёлларнинг кўкраги, киндик, бурундан давоми...\n10:13 / 08.02.2017 3318\nҒуслнинг фарзлари 73масала Тирноқ устида хамир қотиб қолган бўлиб, унинг тагига сув етмаган бўлса, ғусл тўлиқ бўлмайди. Ўша хамирни сув билан ишқалаб, уни давоми...\n09:00 / 25.07.2019 1107\nЭнг яхши мақола муаллифи танлови (4)\nБисмиллаҳир Роҳманир Роҳийм «Албатта, Аллоҳ ҳамда унинг фаришталари Пайғамбарга салавот айтурлар. Эй мўминлар Сизлар ҳам унга салавот ва салом айтингиз» Аҳзоб, 56 давоми...\n23:19 / 25.02.2017 2736\n«Ҳикматли дунё» Моҳи Рамазон\n01:48 / 08.09.2016 1323\n07:12 / 25 ноябрь 9462\n11:17 / 14.01.2020 135107


20:20 / 10.01.2018\nХитойнинг Харбин шаҳрида муздан қурилган шаҳарча очилди. Хэйлунцзян вилояти пойтахтида шу кунларда қор ва муз фестивали бўлиб ўтмоқда, унга ҳар йили турли мамлакатлардан юзлаб туристлар ташриф буюради.\nТашкилотчиларнинг хабарига кўра, 2018 йилда кўргазма майдони 500 минг квадрат метрга тенг бўлди, ҳайкалтарошлик намуналарини яратиш учун эса 200 минг куб метр муз ва қор ишлатилди.\n14 давлатдан бўлган жамоалар Буюк Ипак йўли шаҳарларидаги энг диққатга сазовор жойлар ҳайкалларини яратишди, шунингдек тепаликлар, лабиринтлар ва ноодатий арт-объектларни ўрнатишди. Энг катта ҳайкалтарошлик намунасининг узунлиги 300 метрга тенг бўлиб, унинг устида 500 дан ортиқ киши иш олиб борган.\nБоғ тўрт ҳудудга бўлинган: «Қор ва муз дунёси», «Шаолинь-боғ», «Қуёшли орол» ва «Марказий кўча». Уларнинг бари қоронғу вақтда махсус чироқлар ёрдамида ёритилади, шунинг учун сайёҳлар бу ерда кечки пайт суратга тушишни яхши кўришади.\nХарбиндаги фестиваль доимий совуқ ҳарорат туфайли ўтказилади. Хэйлунцзян вилоятида январь ойи бошларида ҳарорат 24 даража совуқни ташкил этади, бу усталарга кенг кўламли экспозицияларни яратиш имконини беради.\nХарбин учун қишки туризм иқтисодиётнинг энг етакчи соҳаларидан бирига айланган. Минглаб туристлар фестивалга ташриф буюради ва ижтимоий тармоқларда ўз фотосуратларини эълон қилади.


Месси ўз жамоасини тарк этди » Ўзбекистон янгиликлари – Zamin.uz\nМесси ўз жамоасини тарк этди\nБеш бора "Олтин тўп" соҳиби нима учун Аргентина терма жамоасидан кетганлигини изоҳлади.\nИспан клуби "Барселона" ҳужумчиси Лионель Месси Аргентина терма жамоасидан кетиши ҳамма учун яхши бўлганини, айниқса биринчи навбатда ўзи учун яхшилигини таъкидлади.\nЯкшанба куни АҚШда Америка Кубоги финалида аргентиналиклар пенальтилар сериясида Чили терма жамоасига 2:4 ҳисобида енгилишди. Месси эса 11 метрлик жарима тўпини ура олмади. У ўйин тугаши билан терма жамоадаги фаолиятини якунлаганини эълон қилди.\n"Миллий жамоа учун ўйнаш мен учун тугади. Мен тўрт финалда иштирок этдим, астойдил ҳаракат қилдим, бироқ бу мен учун эмас экан. Ғалаба қозонишни қаттиқ истагандим, лекин уддалай олмадим. Шундай экан, ҳаммаси тугади. Бунинг устига, пенальтини ҳам амалга ошира олмадим. Ўйлашимча, қарорим ҳамма учун яхши. Энг аввало ўзим учун, кейин қолганлар учун ҳам. Менимча, буни истаётганлар кўп, улар ҳам барча каби жамоа ютишини исташган ва мағлубият туфайли қарорим уларга ҳам маъқул келади", дейди Месси.\n"Мен жамоа сафида мукофот учун керагича ҳаракат қилдим. Ўз терма жамоамда чемпион бўла олмаслик мени қаттиқ ранжитади. Ғалабага эриша олмасдан кетаётганимдан афсусдаман", - қўшимча қилади футболчи.\nАргентина миллий жамоси сафида Месси илк маротаба 2005 йилдан бошлаб майдонга тушган эди. "Альбиселесте" таркибида у жами 112 ўйинда иштирок этди ва 55 марта тўп урди. Бу Аргентина тарихида рекорд натижа ҳисобланад. 2014 йилда терма жамоа таркибида Месси Жаҳон чемпионатининг кумуш медаль соҳибига айланди. 2008 йилда у жамоа билан биргаликда Оимпиада олтин медалини қўлга киритди. Шунингдек Месси беш карра "Олтин тўп" мукофотига лойиқ деб топилган.\nБироз вақтдан сўнг терма жамоа дарвозабони ва Мессининг ҳамкори Серхио Ромеро унинг ҳаяжонда жамоадан кетишга қарор қилганини, бу шунчаки бироз қизишиб кетгани туфайли эканлигини айтган.


Асосан ўзбеклар яшайдиган Фарёб урушга ҳозирлик кўрмоқда\nАфғонистоннинг шимолидаги аҳолисининг 70 фоиздан ортиғини ўзбеклар ташкил қиладиган Фарёб вилоятида аҳоли уруш хавотири ичида қолмоқда. Ўтган ҳафта Толиблар вилоятдаги Ширин Тагоб, Алмор, Паштункўт, Жумабозор ва Қайсор туманларида юзга яқин қишлоқни эгаллаб олди. Толибондан қўрққани боис, унга эшигини очаётган маҳаллий ўзбеклар генерал Дўстимнинг жангариларга дағдағаларига кўп умид боғламаётир.\nШу кунда Фарёб вилоятида бўлган маҳаллий журналист Исомиддин Туйғун маҳаллий аҳоли урушга ҳозирлик даражасидаги хавотир билан яшаётганини айтади.\n- Одамлар генерал Дўстимнинг Фарёбга кечикиб келганидан бироз норози кўринади. Тобилар қишлоқларни ишғол қилиб олдилар. Аҳолида агар бир бир ҳафталик муддатдан сўнг уруш бошланиб кетса, у ҳолда Толиблар яна чекинади, Дўстим Кобулга қайтгач, яна бизга ҳужум қилади, деган қўрқув бор, - дейди Исомиддин Туйғун.\nФарёбнинг Толиблар эгаллаб олган туманларида, асосан, ўзбеклар ва тожиклар истиқомат қилади. Чекка қишлоқлар Толиблар ҳужумларидан, одатан, ҳимоя қилинмагани боис, жангарилар ҳамласига жиддий қаршилик кўрсата олмайди.\n- Чунки, Толиблар уларни ўлдириб ташлаши мумкин. Шунинг учун, мажбурликдан жангариларга бўйсунадилар. Аслида эса бу ҳудудлардаги бетўхтов урушлардан маҳаллий ўзбеклар минглаб яқинларини бой берди, экин-тикин, рўзғорлари вайрон бўлди. Одамлар Толиблардан жуда чарчаган, - дейди журналист.\nҚуйида афғонистонлик мустақил журналист билан суҳбатни тингланг:\nИсомиддин Туйғун билан суҳбат


MR Сэнипар таблеткалар – Meducate.uz – Дорилар ҳақида маълумотлар ўзбек тилида\nMR Сэнипар таблеткалар\nHome Йўриқномалар MR Сэнипар таблеткалар\nПрепаратнинг савдо номи: MR Сэнипар\nёрдамчи моддалар: микрокристалл целлюлоза, маккажўхори крахмали, натрий гидроксиди метилбензоати, натрий гидроксипропилбензоати, повидон К -30, гидроксипропилметилцеллюлоза, стеарин кислотаси, тозаланган тальк, натрий крахмал гликоляти, сувсиз коллоид силикати, натрий кроскармеллоза.\nТаърифи: думалоқ, оқ рангли, рискали, ясси таблеткалар.\nMR Сэнипар – бу оғриқни қолдирувчи ва яллиғланишга қарши мажмуавий препаратдир. Таъсир механизми унинг таркибидаги компонентларнинг фармакологик хусусиятлари билан боғлиқ.\nДиклофенак натрий – ичга бир марта қўлланганидан кейин ичакда тез ва тўлиқ сўрилади, фаол модданинг тахминан 50% жигар орқали биринчи ўтишда метаболизмга учрайди. 50 мг дозада препаратнинг қон плазмасидаги максимал концентрацияси 1-2 соатдан кейин кузатилади ва 1,5 мкг/мл (5 мкмоль/л) ни ташкил қилади. Овқат сўрилишини секинлаштиради, бироқ сўрилаётган фаол модданинг миқдори ўзгармайди. Препаратни қон плазмаси оқсиллари билан боғланиши 99,7% ни ташкил қилади, бунда препаратнинг катта қисми (99,4%) альбуминлар билан боғланади. Бўғим бўшлиғидаги синовиал суюқликка яхши ўтади. Синовиал суюқликдан ярим чиқарилиш даври – 3-6 соатни ташкил қилади. Препаратнинг 60% метаболитлари кўринишида буйрак орқали, қолган қисми эса сафро билан чиқарилади.\nБуйрак фаолиятини яққол бузилиши (креатинин клиренси минутига 10 мл дан кам) бўлган беморларда сафро билан чиқарилаётган метаболитларининг улуши ошади, шунинг учун қонда уларнинг концентрациясини ошиши кузатилмайди.\nўт чиқариш йўлларининг касалликлари (ўт-қопи санчиғи);\nтаянч-ҳаракат аппаратининг касалликлари (ревмотоид артрит, псориатик артрит, ювенил артрит, анкилозловчи спондилит, подагрик артрит, остеоартроз, остеохондроз);\nИчга буюрилади. Таблеткалар бутунлигича, чайнамасдан, етрли миқдордаги суюқлик билан қабул қилинади. Даволашни бошида катталарга ва тана вазни 60 кг дан ортиқ 12 ёшдан ошган ўсмирларга суткада 2-3 марта MR Сэнипар таблеткасини буюриш тавсия этилади.\nМарказий нерв тизими томонидан: бош оғриғи, бош айланиши, тез толиқиш. Кам ҳолларда: кўришни бузилиши (кўришни хиралашиши, диплопия), қулоқларда шовқин, қўзғалувчанлик, тиришишлар, уйқуни бузилиши, депрессия, ҳавотирлик ҳисси, руҳий бузилишлар.\nДерматологик реакциялар: тери тошмаси, эшакеми. Буллёз тошмалар, экзема, эритродермия, сочларни тўкилиши, фотосенсибилизация бўлиши мумкин.\nЮрак-қон томир тизими томонидан: алоҳида ҳолларда – тахикардия, кўкрак қафаси соҳасида оғриқ, артериал гипертензия, димланган юрак етишмовчилиги.\nҲар қандай одатдаги бўлмаган реакциялар пайдо бўлган ҳолларда, препаратни кейинги қўллаш бўйича шифокор билан албатта маслаҳатлашинг!\nПрепарат калий тежовчи диуретиклар билан бир вақтда буюрилганида қонда калийнинг даражаси ошиши мумкин. Дори препаратларини бундай бирга қўлланишида, калийнинг даражасини назорат қилиш зарур.\nФенотиазин билан бирга қўлланганида, ҳаддан ташқари гипотермия, азидотимидин билан эса – нейтропения ривожланиши мумкин. Препарат хлорамфениколнинг токсиклигини кучайтиради, билвосита антикоагулянтлар, дифенин, перорал гипогликемик препаратларнинг таъсирини кучайтириши, тиазид диуретикларнинг диуретик ва натрийуретик самарасини сусайтириши мумкин.\nАнамнезида меъда-ичак йўлларининг эрозив-ярали шикастланишлари бўлган беморларга, шунингдек жигар, буйрак, қон яратиш аъзоларининг фаолиятини яққол бузилиши бўлган пациентларга препаратни буюришда эхтиёткорликка риоя қилиш лозим. Препарат юқори дозаларда тромбоцитлар агрегациясини бостириши мумкин, шунинг учун гемостазни бузилиши бўлган пациентларни синчиклаб кузатиш зарур.\nПрепаратни қўллаш вақтида бош айланишини ёки кўришни бузилишини ҳис этаётган пациентлар автотранспортни бошқаришлари ёки потенциал хавфли механизмлар билан ишлашлари мумкин эмас.\nИнтоксикация белгиларида (кўнгил айниши, қусиш, уйқучанлик, жигарни катталашиши, сариқликда) дарҳол шифокорни чақириш ва меъдани ювиш керак.\nБирон-бир ғайри-оддий реакциялар пайдо бўлган ҳолларда, препаратни кейинчалик қўллаш юзасидан шифокор билан албатта маслаҳатлашинг!\n10 таблеткадан контур уяли ўрамда. 5 ёки 10 дан контур уяли ўрамлар қўллаш бўйича йўриқномаси билан бирга картонли пеналга жойланади.\nОлдинги мақолаMR Сэнипар суспензия23.03.2018


Чилматовни табриклаймиз! | "NAVBAHOR" FUTBOL JAMOASINING RASMIY WEB SAHIFASI\nБугун жамоамиз дарвозабонлар мураббийи Хислат Чилматовнинг таваллуд куни. Мутахассис 38 ёшни қаршиламоқда. Шу муносабат билан "Навбаҳор" раҳбарияти, жамоа аъзолари ҳамда барча мухлислар номидан Чилматовга узоқ умр, сиҳат-саломатлик ва фаолиятида улкан зафарлар тилаб қоламиз. Хабарингиз бор, футболчилик фаолиятини асосий қисмини Фарғонанинг "Нефтчи" клубида ўтказган Чилматов жорий мавсумдан бошлаб "лочинлар" мураббийлар штабида иш бошлаган. Яна бир бор туғилган кунингиз билан муборакбод этамиз!


Обама бугун Конгресс лидерлари билан Ироқдаги вазиятни муҳокама қилади\nПрезидент Барак Обама 18 июнь куни АҚШ Конгресси лидерлари билан Ироқдаги вазиятни муҳокама қилади.\nУчрашувда Конгрессдаги Республикачи озчилик лидери Митч Маконнел, Сенатдаги кўпчилик лидери, демократ Гаррри Рид, Вакиллар палатаси спикери Жон Бейнер ва Вакиллар палатасида озчиликни ташкил этувчи демократлар лидери Нэнси Пелосн иштирок этади.\nОбама 12 июнь куни Сенатнинг Қуролли кучлар қўмитаси аъзолари билан Ироқдаги вазият юзасидан ёпиқ эшиклар ортида брифинг ўтказган эди.\nАввалроқ Барак Обама АҚШнинг Ироқдаги ҳарбий амалиётларда иштирок этиш эҳтимоли тўғрисидаги маълумотларни рад этган эди. Айни пайтда Обама “Ироқ ва Шом исломий давлати” гуруҳи Ироқдаги бир қатор шаҳарларни босиб олганидан сўнг АҚШ раҳбарияти жавоб чоралари тариқасида турли вариантларни кўриб чиқаётганини билдирди.


«Бу шармандали ҳолат»: Бош вазир газ ва электр муаммоси бўйича видеоселектор ўтказди — Sof.uz\nЖАҲОН 31,261,873 22,845,816 965,372\n«Бу шармандали ҳолат»: Бош вазир газ ва электр муаммоси бўйича видеоселектор ўтказди\n29.11 14:19 2644 Ўзбекистон\n28 ноябрь куни Ўзбекистон Республикаси Бош вазири Абдулла Арипов раҳбарлигида аҳоли ва ижтимоий соҳа объектларини энергоресурслар — газ ва электр энергия билан таъминлашдаги муаммоларга бағишланган видеоселектор йиғилиши бўлиб ўтди. Бу ҳақда «Xabar.uz» сайти хабар берди.\n«Бу шармандали ҳолат, – деди Бош вазир Абдулла Арипов. – Оммавий ахборот воситалари, интернет нашрлар ва ижтимоий тармоқларда бу ҳақда аҳолининг ҳақли эътирозлари кенг ёритилмоқда. Газ ва электр энергия етказиб берувчилар ўз ишларига масъулият билан қарашмаяпти.\nМутасадди раҳбарлар шунча салбий ҳолатларга бирон марта оммавий ахборот воситалари орқали тушунтириш ёки асосли жавоб бергани йўқ. Мисол учун, 27 ноябрь куни сутка давомида 110 киловольт кучланишли 144та линияда жами 300 мартадан ортиқ чеклов амалга оширилган. Ушбу линияларда 1 ярим соатдан 5 соатгача чеклов киритилиши қанчалик адолатга тўғри келади?\nБу каби ҳолатлар натижасида аҳоли томонидан нафақат Энергетика вазирлигига нисбатан, балки бутун Ҳукуматга нисбатан эътироз пайдо бўлмоқда. 31 минг 413 та ҳолатда электр энергиядан ноқонуний фойдаланиш ҳолати аниқланган, зарар миқдори эса 22 миллиард сўмни ташкил қилади. Газ тармоқларига ўзбошимчалик билан уланиш ҳолатлари жудаям кўп. Натижада жабрини аҳоли кўряпти».\n18.09 15:33 2602\n20.09 09:00 1490\n19.09 19:07 1209\n14:44 8 Жаҳон\nЯкшанба куни Беларусдаги намойишларда 442 киши норозилик ҳибсга олинди\n14:23 9 Жаҳон\n14:17 17 Иқтисод\nТашқи савдо айланмаси 12,7% га камайди\nБугун, 13:53 5 Иқтисод\nБугун, 13:12 82 Иқтисод


Quvasoy.uz - Бугун олтинчи чақириқ халқ депутатлари Қувасой шаҳар Кенгашининг навбатдан ташқари ўн еттинчи сессияси бўлиб ўтди.\nБугун олтинчи чақириқ халқ депутатлари Қувасой шаҳар Кенгашининг навбатдан ташқари ўн еттинчи сессияси бўлиб ўтди.\n2020-10-26 20:03:20 73\nБугун Олтинчи чақириқ халқ депутатлари Қувасой шаҳар Кенгашининг навбатдан ташқари ўн еттинчи сессияси бўлиб ўтди\nСессияда халқ депутатлари шаҳар Кенгашига сайланган депутатлар, сектор раҳбарлари, шаҳар ҳокимининг барча ўринбосарлари, шаҳар ҳокимлигининг гуруҳ ва бўлим раҳбарлари, масъул (зарур) ташкилот, корхона раҳбарлари ва умумий ўрта таълим мактаблари директорлари, ўқитувчилар ва ота-оналар ҳамда оммавий ахборот воситалари вакиллари иштирок этдилар.\nСессия котиблигига “28-Лашкар” сайлов округидан сайланган депутат Қосимов Азамжон Назирович сайланди.\nСессия кун тартибидаги қуйидаги масалалар кўриб чиқилди.\n1. Қувасой шаҳрида таълим-тарбия тизимини янада такомиллаштириш, илм-фан соҳаси ривожини жадаллаштириш чора-тадбирлари ижроси тўғрисида ва “Ўзбекистон Республикаси Президенти Администрацияси раҳбари бошчилигида жорий йилнинг 23 октябрь куни Ўзбекистон Республикаси Президентининг “Мамлакатимиз таълим-тарбия тизимини янада такомиллаштириш, илм-фан соҳаси ривожини жадаллаштиришга оид қўшимча чора-тадбирлар тўғрисида”ги Фармони лойиҳаси муҳокамаси бўйича ўтказилган видеоселектор йиғилишида берилган топшириқлари ижроси тўғрисида”ги масалалар киритилди.\n2. Фарғона вилояти “Иқтисодиёт тармоқлари, ижтимоий соҳа объектлари ва кўп квартирали тураржой фондини 2020/2021 йиллар куз-қиш даврида барқарор ишлашга тайёрлашни таъминлаш чора-тадбирлари” тўғрисидаги Ўзбекистон Республикаси Вазирлар Маҳкамасининг 2020 йил 7 октябрдаги 616-сонли қарор ижроси юзасидан амалга оширилган ишлар тўғрисида.\n3. Қувасой шахридан рўйхатдан ўтган “Қувасой Махсус Транс” санитар хизмат кўрсатиш корхонасига чиқиндиларни саралаш, қайта ишлаб чиқариш механизмларини йўлга қўйиш мақсадида ажратилган ер майдонини шаҳар захира ерлари ҳисобига қайтариш тўғрисида.\nКун тартибидаги биринчи масала юзасидан шаҳар Халқ талими бўлими мудири Мамасидиқов Улуғбек Насибжоновичнинг мурожаати тингланди.\nКун тартибидаги масала юзасидан музокарага Қувасой шаҳар 26-умумий ўрта таълим мактаби директори Мўминов Илхомжон Турсуналиевич чиқиб ўз муносабатини билдирди.\nКун тартибидаги масала юзасидан навбатдаги сўз шаҳар 1-сонли ихтисослаштирилган давлат умумий ўрта таълим мактаби Она тили ва адабиёти фани ўқитувчиси Халқ таълим аълочиси Камалова Зулхумор Алмасбековнага берилади.\nКун тартибидаги масала юзасидан навбатдаги сўз шаҳар 1-сонли ихтисослаштирилган давлат умумий ўрта таълим мактаби 8-Б синф ўқувчиси Шокиржонов Самандар Улуғбек ўғлининг онаси Худойбердиева Зилола Мухаммаджоновнага берилади.\nКун тартибидаги масала юзасидан муносабат билдириш учун Халқ депутатлари Қувасой шаҳар Кенгашининг Ижтимоий-маданий соҳани ривожлантириш, оила, хотин-қизлар ва ёшлар масалалари бўйича доимий комиссияси раиси Мехмонов Мўйсинжон Дадажоновичга сўз берилди.\nКун тартибидаги иккинчи масала юзасидан сўз шаҳар Уй-жой коммунал хизмат кўрсатиш бўлими бошлиғи Абдурахмонов Давлат Абдурасул ўғлининг ахбороти тингланди.\nКун тартибидаги учунчи масала юзасидан сўз шаҳар ҳокимининг ўринбосари Алимов Назиржон Абдунабиевичнинг ахбороти тингланди.\nБугунги сессия кун тартибига киритилган масалалар юзасидан қарорлар қабул қилинди.


“Исломий Давлат” Мосулдаги эркакларни соқол қўйишга мажбурламоқда\n17 май 2021, Тошкент вақти: 18:12\n“Исломий Давлат” соқол олиш шариатда ман қилинганини айтиб, Мосул шаҳридаги ҳар бир эркакка соқол ўстиришни буюрган. Жангари гуруҳнинг бу янги фармони ҳақида Mosul Eye Facebook саҳифасида хабар берилди. Mosul Eye “Исломий Давлат” шаҳарни 2014 йилнинг июнь ойида эгаллаганидан бери жангари гуруҳнинг фаолиятини яширин равишда ҳужжатлаштириб келаётган маҳаллий тарихчининг тахаллусидир.\nMosul Eye жангарилар шаҳарда тарқатган варақанинг суратини ўз саҳифасига юклади. Варақада “Исломий Давлат”нинг соқол ўстириш ҳақидаги фармонига асос бўлган шариат қонунлари ҳақида ёзилган.\nMosul Eyeга кўра, фармонга амал қилмаганлар жазоланади. Жангари гуруҳ Исломнинг радикал талқинига асосланиб, Ироқ ва Суриядаги бошқа ҳудудларда ҳам соқол олишни ман қилгани айтилмоқда.\nБританияда жойлашган Суриядаги инсон ҳуқуқлари аҳволини кузатиб борувчи ташкилот ўтган йилнинг декабрь ойида “Исломий Давлат” Сурия шарқидаги Меядин шаҳрида ҳам соқол олишни ман қилгани ҳақида хабар берган эди.\n“Исломий Давлат” ўз бошқарувидаги ерларда соқол олишни ман қилган илк радикал исломий гуруҳ эмас.\n2010 йилда Сомалидаги Ҳизбул-Ислом жангарилари Могадишодаги эркакларга соқолларини ўстиришни, мўйловларини бўлса қисқартиришни буюрган эди.\n“Бу қонунга амал қилмаган ҳар бир эркак жавоб беради”, деб таҳдид солган эди жангариларнинг бири.\nМажбурий соқол ўстириш бўйича Афғонистон толиблари ҳаммага ўрнак бўла олади.\nТолиблар 1996-2001 йилларда ҳокимиятда бўлган пайтда соқол режими таъсис қилинган эди. Толиблар соқол қиришдан ташқари варрак учиришни, қизлар учун мактабларни, аудио кассеталарни ва аёлларга кўчага эркак қариндошисиз чиқишни ман қилган.\nАфғонистондаги эркакларнинг соқоли бир муштумдан узун бўлиши керак эди. Толиблар соқол узунлигини текширишнинг бошқа топқир йўлларини ҳам ўйлаб топишган.\nМасалан, “маънавият” полициялари эркакларнинг соқолини текшириш учун улардан бу ноёб бисотини лампа шишасига солишни сўрашган. Кимнинг соқоли етарлича узун бўлмаса, табиийки, жазога тортилган.\nАйрим хабарларга кўра, радикал исломчиларнинг соқолни хуш кўриши “Исломий Давлат”дан ҳайиқадиган айрим мамлакатларда соқолнинг радикализм тимсоли сифатида кўрилишига олиб келмоқда.\nСоқол фобиаси айрим ҳолларда кескин чоралар кўрилишига сабаб бўлмоқда. Ўтган ҳафтада эркакларни соқол олишга мажбурлаган тожикистонлик милиция ходими дакки еди.\nИчки ишлар вазири ўринбосари Икром Умарзода 27 апрель куни Озодлик билан қилган суҳбатида Суғд вилоятида маҳаллий халқ соқол олишга мажбурланаётгани ҳақида арз қилганидан кейин икки ходим расман танбеҳ олганини айтди.\n“Биз вилоятлардаги милиция бўлимларига маҳаллий халқ билан экстремизм ҳақида суҳбатлашишни буюрганмиз, лекин одамлар билан ишлаётганда куч ишлатишга, тазйиқ ўтказишга чақирмаганмиз”, деди Умарзода.\n2009 йилда Foreign Policy журнали Афғонистонда толибларнинг соқолманияси кўпчилик афғонни нафақат соқолли толиблардан, балки ғарб мамлакатларидан келган махсус амалиётларни амалга оширувчи соқолли кучлардан ҳам ҳайиқишга олиб келгани ҳақида хабар берган эди.\nЖурналда: “Қандаҳор вилоятининг Жари туманида қариялар “соқолли америкаликлар” ёмон хулқли дейишади. “Соқоли олинган америкаликлар” бўлса, унча ёмон эмаслигини айтишади”, дея ёзилган эди.\nСоқолни ёввойи “шарқ” маданияти билан боғлаш радикал исломчилар пайдо бўлишидан анча аввал юзага келган.\n1698 йилда Буюк Пётр модернизация сиёсатини олиб бораётганида соқолга қарши уруш эълон қилган. Соқолини олишдан бош тортган барча табақадаги русларга солиқ солинган.\nСурия ва Ироқда “Исломий Давлат” соқол ўстиришни диний мажбурият сифатида тарғиб қилаётган ягона гуруҳ эмас. Бошқа гуруҳ жангарилари ҳам соқол ўстиради. Лекин уларнинг ҳеч бири соқол қўйишни мажбурий, деб белгилаб фармон чиқармаган эди.\nТабиийки, аёл жангарилар соқол ўстира олмайди. Шундай бўлса-да, Шимолий Кавказдаги Жайш ул-Муҳожирийн гуруҳини қўлловчи аёллар эркак жангариларга соқол параваришида ишлатиш мумкин бўлган маҳсулотлар тайёрлаш орқали ёрдам бермоқда.\nБу маҳсулотларнинг биринчиси “Жаннат истаги” деб номланувчи соқол шампунидир. Маҳсулот рекламасида айтилишича, шампунь соқолни ўстиради ва қалинлаштиради. Шампунь таркибида алоэ вера гели, жожоба мойи, пальма мойи, кобра мойи ва глицерин бор.


Машҳур компания плазмали телевизор ишлаб чиқаришни тўхтатди - www.Voydod.net\nВсего на сайте: 589 Гостей: 585 Пользователи: 4\nМашҳур компания плазмали телевизор ишлаб чиқаришни тўхтатди Bo'limi: Новости Мира\n5 Япониянинг Panasonic корпорацияси ўзининг плазмали телевизорлар бозоридан кетишиҳақдаги хабарни тасдиқлади. Айни пайтда компаниянинг учта фабрикасидан иккитаси ўз фаолиятини тўхтатган,учинчиси ҳам шу ойда улар сафига қўшилади.\nThe Verge нашрининг қайд этишича, бу йилPanasonic бозорда плазмали телевизорларни илгари суриш бўйича катта куч сарфлаган, бироқ бу сезиларлинатижаларга олиб келмаган. Компаниядагилар бундай қурилмаларга талаб барқарор эканини айтмоқда, аммо арзонтехнологиялар мавжудлиги туфайли бу борадаги истиқболлар ноаниқ бўлиб қолаётир.\nШубилан бирга, 30 сентябрь куни якунланган ярим йиллик натижалари бўйича Panasonic яна фойда ола бошлагани маълумбўлди. Компания кўрган фойда 1,7 миллиард долларга етган, бир йил олдин эса 6,97 миллиард доллар миқдорида зараркўрилганди.Манба:www.darakchi.uz Barcha izohlar: 0